དེང་འདིར་ཆོས་ལུགས་གྲུབ་མཐའ་སོ་སོའི་བླ་མ་སྐྱེས་ཆེན་རྣམས་ཀྱིས་ཟབ་གདམས་ཀྱི་ཁྲིད་རྒྱུན་ལུང་རྒྱུན་རྣམས་འཇིག་རྟེན་འདིར་ཡུན་རིང་གནས་པའི་ཆེད་སྤྱོད་སྦྱོང་སྤེལ་གསུམ་གྱི་ཐབས་ལམ་ལ་མཇུག་པ་ནི།སྐྱེ་འགྲོ་བདེ་སྐྱིད་ཀྱི་གཞི་རྩ་སེམས་ཀྱི་ཞི་བདེ་སྒྲུབ་པའི་ལམ་ཡང་དག་པ་ཞིག་ཏུ་བརྩིས་པ་དང་།དེ་བཞིན་གསུང་སྐྱེས་སློབ་བུ་རྣམས་ལ་གདམས་པའི་དངོས་གྲུབ་སྦྱིན་པ་ནི་དུས་རབས་ཀྱི་གོམ་འགྲོས་དང་བསྟུན་པའི་བསྟན་པ་འཕེལ་རིམ་གྱི་བླང་དོར་མཇུག་ལྡོག་ཞིག་ཏུ་ཆགས་ཡོད།དེས་ན་གསུང་གསུམ་བོན་གྱི་མཛོད་འཛིན་༧སྐྱབས་རྗེ་ཡོངས་འཛིན་རིན་པོ་ཆེ་མཆོག་གིས་ད་བར་བོན་གྱི་གྲུབ་མཐའི་ལྟ་སྒོམ་སྤྱོད་འབྲས་ཀྱི་གལ་གནད་རྣམས་དམིགས་སུ་ཕྱེས་ནས་མཆན་འགྲེལ་ངོ་སྤྲོད་དང་།མདོ་སྔགས་རྫོགས་གསུམ་གྱི་གལ་ཆེའི་ཟབ་གནད་རྣམས་ལ་ཁྲིད་ཀ་བཏབ་ཅིང་ཁྲིད་ལུང་མན་ངག་གི་རྒྱུན་སྤེལ་ནས་རྒྱལ་བ་གཤེན་རབ་མི་བོའི་བསྟན་པ་རིན་པོ་ཆེ་གསལ་བར་མཛད་ཡོད་པ་རྣམས་ནི་བཀའ་དྲིན་གཞལ་བར་མི་ནུས་པའི་ཆ་ཞིག་ཡིན།དེ་ལྟར་ཉིད་ཀྱི་གསུང་སྐྱེས་སློབ་མ་རྣམས་ནི་འཛམ་གླིང་ཤར་ནུབ་ཀྱི་རྒྱལ་ཁབ་མི་འདྲ་བ་ཤ་སྟག་ནས་ཕེབས་པ་ཡིན་ཞིང་ཁོང་ཚོས་ཉིད་ཀྱི་གསུང་གདམས་ཚིག་འབྲུ་རེ་རེ་ནི་ཉམས་ལེན་གྱི་ཁེ་ཕན་དང་།བློ་གྲོས་ཀྱི་གོ་རྟོགས་སད་པའི་སྨན་ཆེན་ཞིག་ཏུ་ངོས་འཛིན་ཐེབས་ཏེ།ལོ་བསྟུད་མར་ནར་མའི་ཟས་ལ་བསྟེན་པ་བཞིན་གདམས་ངག་གི་ཕ་འབབ་ལེན་བཞིན་པ་ནི་སེམས་ཀྱི་བདེ་སྐྱིད་ལོངས་སུ་སྤྱོད་པར་ངོས་འཛིན་གནང་འོས།